'n Hologram-armband of energie-armband is 'n klein rubber-polsband wat vermoedelik met 'n hologram toegerus is. Vervaardigers het beweer dat die hologramme "die natuurlike vloei van energie om die liggaam optimaliseer, en die sterkte, balans en buigsaamheid van 'n atleet vermeerder". Slegs anekdotiese bewyse ondersteun hierdie aansprake en toetse uitgevoer deur die Australiese Skeptici, die Universiteit van Wallis, Cardiff, en die Royal Melbourne Institute of Technology se Skool vir Gesondheidswetenskappe kon geen effek op prestasie identifiseer nie. Hologram-armbande sluit in 'n klein hologram wat vervaardigers sê is "geprogrammeer" deur 'n onbekende proses. Die maatskappy Power Balance, wat die armbande sedert 2007 vervaardig het, sê dat die programmering 'Oosterse filosofieë' naboots. Die holograms word meestal in armbande en polsbande geïnstalleer, maar word ook verkoop as hangertjies of kettings, enkelbande, skoeninsetsels, troeteldiermerke, of apart verkoop vir gebruikers om byvoorbeeld, aan die agterkant van 'n horlosie te plak. Vervaardigers, insluitend Power Balance en EFX Performance, maak geen aansprake op hul webwerwe vir hul produkte nie, maar lewer getuigskrifte van gebruikers wat sê dat hulle atletiese prestasies verbeter het.